tlačová správa, Banská Bystrica, 11.1.2024

**Fašiangy šialené**

**Fašiangy, začínajúce sa deň po Troch kráľoch a končiace sa Popolcovou alebo tzv. škaredou stredou, poznáme z územia stredoeurópskeho priestoru, a najmä z nášho, ešte aj v predkresťanskom kontexte. Dĺžka fašiangov sa riadila podľa toho, na aký dátum v danom roku vychádzali sviatky Veľkej noci. Aj preto sa hovorilo o dlhom a krátkom fašiangu. Kde sa zrodili zvieracie masky a prečo sa počas fašiangov chodilo na obchôdzky, konali sa svadby či rituálne sánkovačky porozpráva v Thurzovom dome uznávaná etnologička Katarína Nádaská.**

Stredoslovenské múzeum – kultúrna inštitúcia Banskobystrického samosprávneho kraja pripravila v rámci výstavy V meste Betleme... ďalšie atraktívne sprievodné podujatie. Tentokrát prijala pozvanie do Thurzovho domu uznávaná etnologička Katarína Nádaská. V jej prednáške „**Fašiangy šialené“** sa návštevníci dozvedia nielen o tradíciách v tomto období v roku ale aj zaujímavosti, ktorými sa ľudia riadili. Pútavú prednášku by si návštevníci nemali nechať ujsť **31.januára o 17:00 h. v Thurzovom dome.**

Obdobie fašiangov sa spájalo po prijatí kresťanstva s rôznymi obchôdzkami v maskách, ktoré slúžili na privolanie jari najmä magickými spôsobmi.

 *„Dnes to berieme ako zábavu, ale v minulosti mali masky významný rituálny význam. Tie fašiangové boli najmä zvieracie a vyzerali strašidelne. Čím bola maska strašidelnejšia, tým mala väčšiu moc a ľudia verili, že démoni a zlí duchovia sa vyplašia a nebudú ich obťažovať. Kedysi nesmel chýbať Turoň, medveď, vlk, dnes sa prezliekajú muži za ženy a naopak a v maskách sa vždy zvýrazňujú atribúty výzoru, charakteru alebo zlozvykov opačného pohlavia“,* dodáva Katarína Nádaská.

Slovo fašiang pochádza z nemeckého slova vast-schane, ktoré vo voľnom preklade znamená posledný nápoj. Toto slovo symbolizovalo, že po ňom nastáva 40-dňový pôst pred Veľkou nocou, ktorý sa v minulosti bral veľmi vážne. Práve vo fašiangovom období sa preto konalo množstvo svadieb a zakáľačiek.

 *„V minulosti sa zakáľalo na fašiangy skoro v každej rodine, nielen tam kde chystali svadbu. Slovenské zakáľačky boli povestné, bola to príjemná rodinná udalosť, navzájom si vypomáhala nielen rodina, ale i susedia. V tomto období nechýbali na stole sladké dobroty, ako sú šišky, fánky, pampúšiky, či kreple, pripravovali sa v oleji a patrili medzi tie výdatnejšie pochúťky. Podľa dĺžky fašiangového obdobia sa hovorilo o dlhých a krátkych fašiangoch. Žartovne sa hovorilo, že keď je krátky fašiang, vydajú sa aj škaredé dievčatá. Preto sa v  januári a februári konalo najviac svadieb. V našom slovenskom prostredí to bolo dané aj roľníckou kultúrou. Hoci sa už gazdovia pripravovali na jarné práce, ešte nebolo veľa roboty, takže okrem priadok a páračiek bol čas aj na svadby. Trvali dlhšie ako dnes a bola to slávnosť nielen rodiny, ale celej dediny,“* upozorňuje Katarína Nádaská.

 Fašiangové obchôdzky, zábavy a veselice vrcholili poslednými tromi dňami. Fašiangy sa končili v utorok polnocou pred Popolcovou stredou. Zábava vrcholila na spoločnej veselici v krčme, kde sa z naturálií zozbieraných po celej dedine vystrojila hostina spojená s bujarou tancovačkou a o polnoci sa pochovávala basa. Na tomto krásnom obrade nechýbali účinkujúci prezlečení za kňaza, organistu, hrobára, basa na márach a babky-plačky. Viac o prichádzajúcom období zábav sa dozviete na spomínanej prednáške Kataríny Nádaskej.

**Mgr. Katarína Nádaská, PhD.**

**Narodila sa a žije v Bratislave. Detstvo prežila na Záhorí v obce Sekule, odkiaľ pochádzal jej otec, a na Spiši v meste Stará Ľubovňa odkiaľ pochádzala jej mama. Od detstva tak vnímala ťažkú, ale radostnú prácu gazdov, ktorí gazdovali na žírnej a šťavnatej černozemi Záhoria a meštianske prostredie z ktorého pochádzala jej mama. Dostalo sa jej klasickej výchovy, 9 rokov chodila do hudobnej školy umenia na hru na klavír, chodila na hodiny krasokorčuľovania a tenisu. Po gymnáziu vyštudovala odbor história – etnológia na FF UK Bratislava a v tom to odbore pracuje dodnes. V roku 1997 obhájila titul PhD. Pôsobila ako vedecko - výskumná pracovníčka na FF UK, pedagogicky pôsobila na UCM Trnava, UKF Nitra, FF UK Praha. V súčasnosti pracuje ako odborná pracovníčka v samospráve, venuje sa historickému poradenstvu pre oblasť masmédií a filmu, prednáša na viacerých univerzitách na Slovensku i v zahraničí.**

**Mgr. Dana Kurtíková**

PR manažérStredoslovenského múzea

email: kurtikova@ssmuzeum.sk

mobil: +421 911 055 330

tel.: +421 484 125 897